Filono el Aleksandrio

Filono el Aleksandrio (latine Philo Judaeus, greke Φίλων, hebree יְדִידְיָה הַכֹּהֵן‎; naskiĝis 15-10 a.K. en Aleksandrio, mortis 45-50 p.K. en Aleksandrio), estis greklingva juda filozofo, la plej grava reprezentanto de helena judismo. Liaj skribaĵoj prezentas la plej klaran vidon de tiu disvolviĝado de judismo dum la diasporo. Li unue provis sintezi rivelitan fidon kaj filozofan racion, kaj do okupas unikan pozicion en la historio de filozofio.

Filono vivis en la plej granda juda komunumo ekster Izraelo. Li estis interpretisto de la Torao, kiel ĝi ekzistis en la greklingva traduko de la hebreaj skribaĵoj, konata kiel la Septuaginto. Filono uzis la alegorian metodon de interpretado de la Pentateŭko en siaj komentarioj. Lia ekzegezo oferis multoblajn interpretadojn de la sama versiklo. Li lernis ĉi tiun metodon ĉe la Grekoj, kiuj disvolvigis alegorion por vivigi iliajn antikvajn mitojn.

Filono estis apologiisto de judismo kaj li celis montri, per alegoriaj kaj simbolaj metodoj, ke la juda kulturo ne estis malplivalora ol la helena kulturo. Ekzemple, li interpretis Moseon kiel filozofo, kiu estis la fonto de tuta posta filozofio. Li ankaŭ estis influita per la doktrino de la Logos, kiu ankaŭ estis tre populara en prakristanaj interpretadoj pri Jesuo Kristo.

La prakristanoj tre admiris la verkon de Filono. Ambaŭ Klemento de Aleksandrio kaj Origeno estis influitaj per liaj metodoj. Ĉar la kristanoj tiom admiris lian verkaron, liaj skribaĵoj estas konservitaj.

Iuj el la principoj de interpretado, kiuj estas estigitaj de Filono kaj tiuj de lia tradicio, inkluzivas:

 La laŭlitera senco de partaĵo el la skribaĵoj estas malakceptita, se ĝi prezentas faktan aŭ teologian kontraŭdiron
 La silento de la skribaĵoj estas signifikoplena
 Unu sola vorto ofte estas la ŝlosilo de interpretado
 Studoj pri vortoj povas malkovri la signifikon de skribaĵoj

 "Estu bonkoraj, ĉar ĉiuj, kiujn vi renkontas, bataladas grandan batalon." Filono de Aleksandrio

 Verkoj 
 De Aeternitate Mundi
 De Abrahamo
 De Migratione Abrahami
 De Mutatione Nominum
 De Plantatione
 De Agricultura
 De Confusione Linguarim
 De Congressu Eruditiones Gratia
 De Decalogo
 De Sacrificius Abelis et Cainis
 De Posteritate Caini
 De Ebrietate
 De Escrecationibus
 De Fuga et Inventione
 De Gigantibus
 De Josepho
 De Opificio Mundi
 De Vita Contemplativa
 De Vita Mosis
 De Sobrietate
 De Somniis
 De Specialibus Legibus
 De Virtutibus
 De Praemiis et Poenis
 Legum Allegoriae
 Legatio ad Gaium
 In Flaccum
 Quaestiones in Genesim
 Quaestiones in Exodum
 Quis Serem Divinarum Heres Sit
 Quod Deterius Potiori Insidari Soleat
 Quod Deus Sit Immutabilis
 Quod Omnis Probus Líber Sit

Kategorio:Helenismaj filozofoj
Kategorio:Helenismaj judaj verkistoj
Kategorio:Egiptio
Kategorio:Judoj de la 1-a jarcento a.K.
Kategorio:Judoj de la 1-a jarcento
Kategorio:Romianoj de la 1-a jarcento a.K.
Kategorio:Romianoj de la 1-a jarcento